Cantu ’e messonzu
A sos massagios de Barbagia

Sos trigos sunu che mare
cun lughentesas de oro.
Massagiu allegrad’incoro
e preparad’a messare.

Amentas como sas dies
umidas, frittas d’atonzu,
cand’a su nieddu aronzu
falèin sos primos nies?
In cussos tristos meries
insustu, a cappotto ’e saccu
faghias fogu in barraccu
pro ti poder ristorare.

Massagiu allegrad’incoro
e preparad’a messare.

Sos buscos tott’ispozàdos
pianghian issos puru
sutta de su chel’iscuru
subra sos montes niados.
Sos boes aprovendados
papaian tristamente
ca intendian potente
sa temporad’avanzare.

Massagiu allegrad’incoro
e preparad’a messare.

A domo ti ses regortu
fattu àteras fainas;
in sas serras muntagninas
s’aronzu tuo fit mortu.
Dromeit s’aradu tortu
in mesu a frascas siccadas,
falein mannas niadas
su logu tottu ammantare.

Massagiu allegrad’incoro
e preparad’a messare.

E tue in sas dies tristas
chi non cherian finire,
fisti costrintu a vivire,
subra sas fattas provvistas.
Ma como chi sas aristas
de su trigu sun doradas
olvidas sas temporadas
olvidas dogni penare

Massagiu allegrad’incoro
e preparad’a messare.

Miras superbu e cuntentu
su fruttu tuo cumpridu,
chi si frittit tott’unidu
a dulches alidos d’entu.
Pustis tantu patimentu,
pustis tanta dura pena
torrat s’anima serena
torrat su coro a cantare.

Massagiu allegrad’incoro
e preparad’a messare.

In terra non b’hat dulzura
non b’hat gioia cunsagrada
si prima no est passada
che burrasca sa tristura.
Tottu enit a misura,
benit tottu cumpartidu.
Cunfrome a su ch’has patidu
podes su bene isperare.

Massagiu allegrad’incoro
e preparad’a messare.